Qeyd olunduğu kimi, Azərbaycanda siyasətin ayrılmaz hissəsi olan qeyri-neft iqtisadiyyatının inkişafı ilə bağlı planlarımızda turizmin özünəməxsus yeri və rolu mövcuddur. Heç də təsadüfi deyil ki, bu sahədə görülən işlər, aparılan islahatlar birbaşa Azərbaycan Respublikasının Prezidenti cənab İlham Əliyevin adı ilə bağlıdır. Biz son 1 ay müddətində qəbul olunmuş qərar və sərəncamlar silsiləsinə nəzər salsaq, əyani görə bilərik ki, turizmlə bağlı qəbul olunmuş qərarlar, sözün əsl mənasında, sənayenin inqilabi islahatlarına təkan verən qərarlar olmuşdur. Azərbaycanda tamamilə dünya təcrübəsinə arxalanan yeni üsullar ondan xəbər verir ki, ölkəmiz bu gün turizm sənayesinin aparıcı qüvvələrindən birinə çevrilməyə hazırdır. Bu da dövlətin siyasətidir və cənab Prezidentin bu sahəyə göstərdiyi diqqət, qayğı və birbaşa verdiyi dəstək, sözsüz ki, bu nəticələrin əldə olunması üçün strateji bir amildir.